## Pravilnik o izmjenama i dopunama Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda

### NN 88/2014 (23.7.2014.), Pravilnik o izmjenama i dopunama Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda

MINISTARSTVO ZDRAVLJA

1783

Na temelju članka 10. stavka 8. Zakona o zaštiti pučanstva od zaraznih bolesti (»Narodne novine«, broj 79/2007, 113/2008 i 43/2009) ministar zdravlja donosi

PRAVILNIK

O IZMJENAMA I DOPUNAMA PRAVILNIKA O SANITARNO-TEHNIČKIM I HIGIJENSKIM UVJETIMA BAZENSKIH KUPALIŠTA TE O ZDRAVSTVENOJ ISPRAVNOSTI BAZENSKIH VODA

Članak 1.

U Pravilniku o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda (»Narodne novine«, broj 107/2012) u članku 2. iza podstavka 3. dodaje se podstavak 4. koji glasi:

»– na lagune, protočne bazene i vodene tobogane s morskom vodom, osim u dijelu obveze vlasnika ili korisnika da za takve objekte osigura punjenje morskom vodom odgovarajuće kvalitete.«

Članak 2.

U članku 3. iza točke 5. dodaju se nove točke 6., 7., 8. i 9. koje glase:

»6. Laguna je umjetno oblikovana površina na morskoj obali ispunjena morskom vodom, s kontinuiranom izmjenom morske vode, male dubine, obložena prirodnim materijalom (kamenčićima ili oblucima).

7. Protočni bazen s morskom vodom je bazen male dubine s kontinuiranom izmjenom morske vode na način da se ista tlačnim cjevovodom crpi u moru i doprema do bazena iz kojega se kroz ispust vraća u more.

8. Vodeni tobogan s morskom vodom je građevina za rekreaciju kupača, koja uključuje bazen i kontinuirani protok morske vode cijelom dužinom tobogana.

9. Morska voda u smislu ovoga Pravilnika je voda za punjenje laguna, protočnih bazena i vodenih tobogana koja se dovodi neposredno iz mora i koja mora udovoljavati uvjetima propisanim člankom 9.a ovoga Pravilnika.«

Članak 3.

U članku 5. iza stavka 2. dodaje se stavak 3. koji glasi:

»Odredbe ovoga članka ne odnose se na bazene do 100 m2 privatnih iznajmljivača koji pružaju turističke usluge u domaćinstvu do najviše 10 smještajnih jedinica odnosno 20 korisnika i smatraju se jednostavnim građevinama prema posebnim propisima, pod uvjetom da je ugrađena oprema za automatsko doziranje i oprema koja kontinuirano mjeri sve propisane fizikalno-kemijske parametre.«

Članak 4.

Iza članka 9. dodaje se novi članak 9.a. koji glasi:

»Članak 9.a

Morska voda za punjenje laguna, protočnih bazena i bazena s vodenim toboganima, na mjestima usisa obvezno mora udovoljavati uvjetima iz Tablice 1. Standardi za ocjenu kakvoće mora nakon svakog ispitivanja, Priloga I. Uredbe o kakvoći mora za kupanje (»Narodne novine«, broj 73/2008).

Ispitivanje morske vode iz stavka 1. ovoga članka u sezoni kupanja, vlasnik ili korisnik obvezan je provoditi putem laboratorija iz članka 14. ovoga Pravilnika svakih 15 dana.«

Članak 5.

U članku 16. u stavku 2. riječi: »dva puta« zamjenjuju se riječju: »jednom«.

Stavak 3. briše se, a stavci 4. do 8. postaju stavci 3. do 7.

Članak 6.

Prilog I. i Prilog II. Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda (»Narodne novine«, broj 107/2012) zamjenjuju se novim Prilogom I. i Prilogom II. koji se nalaze u Dodatku ovoga Pravilnika i čini njegov sastavni dio.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/14-02/72

Urbroj: 534-10-1-1-1/2-14-01

Zagreb, 10. srpnja 2014.

Ministar
prim. Siniša Varga, dr. med. dent., v. r.

DODATAK

**PRILOG I.**

UVJETI ZA BAZENSKU VODU

|  |  |  |  |  |
| --- | --- | --- | --- | --- |
| Broj | Pokazatelj | Jedinica | Vrijednost | |
|  |  |  | Bazenska voda | |
|  |  |  | min. | max. |
| 1 | Mikrobiološki |  |  |  |
| 1.1 | Pseudomonas aeruginosa | cfu/100 ml | - | < 1 |
| 1.2 | Escherichia coli | cfu/100 ml | - | < 1 |
| 1.3 | Legionella pneumophila | cfu/100 ml | - | < 1 \* |
| 1.4 | Staphylococcus aureus | cfu/100 ml | - | 100\*\* |
| 1.5 | Ukupan br. aer. bakterija pri 37˚C/48 h | cfu/ml | - | 200 |
| 2 | Fizikalno – kemijski |  |  |  |
| 2.1 | Boja – metoda SM2120C | mg/l Pt/Co skale | - | 20 |
| 2.2 | Mutnoća | NTU | - | 4,0 |
| 2.3 | pH vrijednost |  |  |  |
|  | a) slatka voda | - | 6,5 | 9,0 |
|  | b) morska voda | - | 6,5 | 9,0 |
|  | c) prirodna mineralna voda | - | 6,5 | 9,0 |
| 2.4 | Električna vodljivost | µS/cm | - | - |
| 2.5 | Oksidativnost kao O2 | mg/l | - | 5,0 |
| 2.6 | Slobodni klor3 | mg/l | - | 1,02 |
| 2.7 | Trihalometani (ukupni) | µg/l | - | 100 |
| 2.8 | Klor dioksid4 | mg/l | 0,2 | 0,3 |

\* U bazenima s miješanjem vode i/ili u bazenima kod kojih se može stvarati aerosol, ako je temperatura vode u bazenu ≥ 23 °C.

\*\* U bazenima s morskom vodom. Pokazatelj se ne određuje u bazenima sa slatkom vodom.

1: Preporuča se odgovornoj osobi ručno mjerenje vezanog klora

2: Iznimno su za ograničeno vrijeme radi ispunjavanja sukladnosti s propisanim mikrobiološkim pokazateljima zdravstveni zahtjev za bazenske vode dozvoljene više koncentracije, ali koncentracija slobodnog klora ne smije biti iznad 1,2 mg/l.

3: Samo kod odgovarajuće tehnološke pripreme vode.«

**PRILOG II.**

METODE ZA ISPITIVANJE VODE ZA KUPANJE

|  |  |  |
| --- | --- | --- |
| Broj | Pokazatelj | Analitička metoda \*\*\* |
|  | Mikrobiološki |  |
| 1. | Escherichia coli | MPN metoda, membranska filtracija uz odgovarajuće selektivne podloge ili metoda Colilert\*\*. |
| 2. | Ukupan broj aerobnih bakterija pri 37 °C | Odgovarajući volumen nerazrijeđenog uzorka ili njegovog odgovarajućeg razrjeđenja nasadi se u agar s kvaščevim ekstraktom. Nakon inkubacije broje se izrasle kolonije (do 300 po ploči) ili Quanti-DiscTM metodom. |
| 3. | Pseudomonas aeruginosa | MPN metoda ili membranska filtracija na odgovarajućim podlogama za P. aeruginosa – potvrda sumnjivih kolonija. |
| 4. | Legionella pneumophilia | Koncentriranje uzorka sa membranskom filtracijom ili centrifugiranjem. Nasađivanje pripremljenog uzorka na odgovarajuću selektivnu podlogu i identifikacija sumnjivih kolonija. |
| 5. | Staphylococcus aureus | Membranska filtracija uz odgovarajuće selektivne podloge ili volumen nerazrijeđenog uzorka ili njegovog odgovarajućeg razrjeđenja nasadi se na selektivnu obogaćenu podlogu. Presađivanje na odgovarajuću selektivnu podlogu za potvrdu sumnjivih kolonija. |
|  | Fizikalni i kemijski |  |
| 1. | Boja | Spektrofotometrija |
| 2. | Mutnoća | Turbidimetrija |
| 3. | pH vrijednost | Elektrometrija |
| 4. | Električna vodljivost | Konduktometrija |
| 5. | Oksidativnost | Titrimetrija ili određivanje kao TOC |
| 6. | Slobodan klor | Titrimetrija, Kolorimetrija, Jodometrija |
| 7. | Trihalometani | GC/ECD, HS/GC/ECD |

\*Ako pokazatelj onečišćenja nije prikazan u Prilogu I. ovoga Pravilnika, analiza se obavi međunarodno priznatim i znanstveno provjerenim metodama.

\*\* Ukoliko se kao metoda određivanja koristi Colilert mjerna jedinica je MPN/100 ml.

\*\*\* Mogu se primjenjivati i akreditirane metode te metode koje su validirane internom validacijom i međulaboratorijskim provjerama.«

88 23.07.2014 Pravilnik o izmjenama i dopunama Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda

88 23.07.2014 Pravilnik o izmjenama i dopunama Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda

Pravilnik, NN 88/2014-1783
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)